ไฟเซอร์ 1.5 ล้านโดส ฉีดให้บุคลากรด่านหน้า 700,000 โดส
นพ.สุระ วิเศษศักดิ์ รองปลัดกระทรวงสาธารณสุข เปิดเผยถึงการจัดสรรวัคซีนไฟเซอร์ ที่ได้รับสนับสนุนจากอเมริกา 1.5 ล้านโดส ซึ่งจำนวนนี้ 700,000 โดส แบ่งให้สำหรับฉีดเป็นเข็ม 3 กระตุ้นภูมิคุ้มกันให้บุคลากรด่านหน้า ว่า เป็นตัวเลขที่จัดสรรจากฐานข้อมูลของกระทรวงสาธารณสุข แต่เมื่อได้ยอดเข้ามาชัดเจนแล้ว ส่วนของบุคลากรฉีดแอสตร้าเซนเนก้าเป็นเข็มที่ 3 ไปก่อนแล้ว จะหักออกแล้วจัดสรรให้กับกลุ่มอื่นต่อไป ซึ่งที่ประชุมศูนย์ปฏิบัติการฉุกเฉินด้านการแพทย์และสาธารณสุข (EOC) กรณีโรคโควิด-19 ที่มีนพ.เกียรติภูมิ วงศ์รจิต ปลัดกระทรวงสาธารณสุขเป็นประธาน เมื่อเช้าที่ผ่านมา (31 ก.ค.) เห็นว่ายังมีกลุ่มที่มีความเสี่ยงในการดูแลคนไข้ที่ติดโควิดได้ เช่น บุคลากรทางการแพทย์ ที่แม้จะไม่ได้อยู่ด่านหน้าโดยตรง แต่ก็มีความเสี่ยง จึงจะมีการพิจารณาตรงนี้เพิ่มเติมให้ ทั้งนี้กระทรวงสาธารณสุขได้เสนอ ศบค. ไปว่าวัคซีนไฟเซอร์ล็อตนี้ให้เป็นเข็ม 3 สำหรับบุคลากรการแพทย์ด่านหน้า ศบค.ก็รับทราบแบบนั้น จึงต้องจัดตามแบบนี้ไปก่อน ส่วนรอบถัดไปต้องมีการผ่อนคลายมากขึ้นส่วนกรณีที่มีการออกมาระบุว่า มีบุคลากรการแพทย์บางส่วนยังไม่ได้ฉีดวัคซีนเลยแม้แต่เข็มเดียว เพราะรอวัคซีนบางตัวอยู่จะได้รับวัคซีนไฟเซอร์เป็นเข็ม 1 ในรอบนี้ด้วยหรือไม่ นพ.สุระ กล่าวว่า วัคซีน 1.5 ล้านโดส หากดูกลุ่มเป้าหมายหลักที่จัดไว้ เหลือจากกลุ่มใดก็เกลี่ยภายในกลุ่ม แต่ถ้าไม่พอจริงๆ ก็ต้องรอรอบถัดไป ทั้งนี้ จริงๆ มีวัคซีนแอสตร้าเซนเนก้าให้อยู่แล้ว อย่างไรก็ตาม หากเป็นบุคลากรด่านหน้าจริงๆ และมีความจำเป็นต้องได้ไฟเซอร์ อาจจะต้องพิจารณาเป็นรายๆ ไป เช่น บุคลากรบางคนแพ้วัคซีนที่มีอยู่ทั้งหมด ไม่สามารถฉีดวัคซีนที่มีองค์ประกอบบางอย่างในวัคซีนที่ฉีดกันอยู่ได้ จึงจำเป็นต้องรอวัคซีนตัวอื่นๆ เมื่อมีเข้ามาก็ต้องพิจารณาให้เป็นรายๆ ไป ส่วนที่มีข้อสงสัยเรื่องการผสมน้ำเกลือในวัคซีนไฟเซอร์นั้น นพ.สุระ กล่าวว่า ที่ต้องมีการผสมน้ำเกลือนั้น เป็นสูตรการฉีดที่ทางไฟเซอร์กำหนดอยู่แล้ว และบุคลากรกระทรวงสาธารณสุขก็พร้อมที่จะฉีดด้วยเทคนิคนี้ เพราะที่ผ่านมา ในการปฏิบัติงานดูแลผู้ป่วยโรคอื่นๆ พยาบาลก็มีการผสมยากับน้ำเกลือ มีการผสมวัคซีนตัวอื่นๆ มาก่อนหน้านี้แล้ว เช่น การฉีดวัคซีนพิษสุนัขบ้า ก็ต้องมีการผสมน้ำกลั่นกับวัคซีนแห้งก่อนฉีด เป็นต้น ดังนั้นเรื่องนี้ไม่ใช่เรื่องใหม่